[Vastaanottaja]

[Osasto]

[Etunimi Sukunimi]

[Katuosoite]

[Postinumero-osoite]

Lausuntopyyntönne

Pääomatulojen huomioiminen pitkäaikaisen laitoshoidon maksua määrättäessä

Lausunnossanne kannattaa tuoda esille, että asiakas ei ole vaatinut vähennyksiä tehtäväksi asiakasmaksua määrättäessä eikä lautakuntavaiheessakaan vähennyksistä ole esitetty mitään tositteita. Tärkeintä on kuitenkin todeta, että asiakasmaksulaissa käytetty nettotulokäsite poikkeaa verotuksessa käytettävästä käsitteestä. Perusteluja alla:

Asiakasmaksuasetuksen sittemmin kumotun 28 §:n (”Maksukykyä määriteltäessä huomioon otettavat tulot pitkäaikaisessa laitoshoidossa”) osalta asetuksen esittelymuistion liitteessä (STM Muistio 2.10.1992, liite 1, s.18) todetaan, että ”Pitkäaikaisen laitoshoidon kuukausimaksun määrittelyssä huomioon otettavia tuloja koskeva säännös poikkeaa kotipalvelussa ja lasten päivähoidossa sovellettavasta tulokäsitteestä siten, että maksu määräytyy nettotulojen perusteella. Tällöin tuloista on vähennetty verot. Ehdotettu säännös vastaa nykyistä säännöstä.” Asiakasmaksuasetuksen 28 § on sittemmin siirretty asiakasmaksulain 10 b §:ään (HE 49/2002 vp), jossa huomioitavaa nettotuloa ei ole sen enemmälti avattu (”Pykälän 1 momentin ensimmäisestä virkkeestä ilmenee, että kuukausituloilla tarkoitetaan lähtökohtaisesti hoidettavan henkilökohtaisia nettotuloja, mistä nykyisin säädetään asiakasmaksuasetuksen 28 §:n 1 momentissa.”). Asiakasmaksulain 10 b §:n ja sen perustelujen (ent. asiakasmaksuasetuksen 28 §) mukaan pitkäaikaisen laitoshoidon maksun perusteena olevat tulot otetaan huomioon ennakonpidätyksen ja ennakkokannon jälkeen (ns. nettoperiaate). Nettoperiaate tarkoittaa sitä, että maksu kohdistetaan tuloon, josta on ensin poistettu siihen kohdistuvat menot. Sillä ei lain perustelujen mukaan kuitenkaan tarkoiteta sen kaltaista nettoperiaatetta, jossa huomioitaisiin kaikki tuloon kohdistuvat menot. Asiakasmaksujen uudistamisen yhteydessä on todettu, että verotuksessa vahvistettuja pääomatulojen käyttäminen maksun perusteena olisi toki hallinnollisesti yksinkertaisinta. Ajatuksesta on kuitenkin luovuttu mm. siksi, että verotuksessa sovellettavan tulon jaksottamista koskevan yleissäännön mukaan (ks. TVL 110.1 §) tulo katsotaan sen verovuoden tuloksi, jona se on nostettu, merkitty verovelvollisen tilille tai muutoin saatu vallintaan. Mikäli asiakassuhde alkaisi elokuussa 2015, asiakasmaksun perusteena olisivat vuoden 2013 pääomatulot. Tämä tarkoittaisi sitä, että tulot eivät vastaisi hoitoajankohdan mukaista tulotasoa. Maksun määrääminen verotettavan tulon perusteella myös asettaisi henkilöt eriarvoiseen asemaan riippuen siitä, millaisia vähennyksiä ne voisivat suorittaa kokonaistulostaan ennen veron määräytymistä tai veron määräytymisen yhteydessä (Sosiaali- ja terveydenhuollon maksupolitiikan ja maksujärjestelmän uudistamista selvittäneen toimikunnan mietintö, 2005 s. 90 ja 103). Mietinnössä esitetty pitkäaikaishoidon maksujen vertailu kotona annettavien palvelujen maksuihin myös tukee tulkintaa, jonka mukaan tuloista tehtävä vähennys käsittää ainoastaan verot: ”Nettoperiaatetta käytettäessä parempituloiset maksavat suhteellisesti vähemmän kuin bruttoperiaatteen yhteydessä, sillä ansiotulojen progressiivinen verotus tasaa tuloeroja ja täten myös asiakasmaksuja. Bruttoperiaatteen myötä korkeampituloiset maksavat siis korkeampia palvelumaksuja. Pääomatulot ovat suhteellisesti edullisemmassa asemassa bruttoperiaatetta käytettäessä, sillä niiden verotus on keskimäärin vähäisempää kuin ansiotulojen.”

Lisäksi kannattaa vielä todeta, että Nurmijärven kunta on omalla päätöksellään päättänyt huomioida pääomatuloista tehtävänä vähennyksenä yhtiövastikkeet. Tämä on linjassa Hämeenlinnan hallinto-oikeuden päätöksen 6.9.2000 (00/523/4) kanssa. Toisessa tapauksessa 31.10.2000 (007659/4) Hämeenlinnan hallinto-oikeus on todennut, että hoitomaksua määrättäessä ei voida huomioida kuluja, joiden tarkoituksena on omaisuuden arvon lisääminen. Kyse on siis yksittäistapauksista, joilla ei sinänsä ole mitää ennakkopäätösarvoa.

SUOMEN KUNTALIITTO

|  |  |
| --- | --- |
| [Nimi][tehtävänimike] |  |

|  |  |
| --- | --- |
| Liite | [Liitteen nimi] |
| Jakelu |  |
| Tiedoksi |  |